Diari Oficial de la Generalitat Valenciana


Sumari del DOGV 7829, del 15-07-2016 (2016/5579)

ACORD d'1 de juliol de 2016, del Consell, pel qual s'adjudiquen les concessions administratives per a l'explotació de tres programes del servei públic de la televisió digital terrestre amb cobertura local i se transformen en llicencies. Lot 11 - Ontinyent-Xàtiva (canal 45 TL03V).
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7829

Data del DOGV
:   15-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5579


Data del document
:   01-07-2016

Organisme emissor
:   Presidència de la Generalitat

Tipus de document
:   Acord

ACORD d'1 de juliol de 2016, del Consell, pel qual s'adjudiquen les concessions administratives per a l'explotació de tres programes del servei públic de la televisió digital terrestre amb cobertura local i se transformen en llicencies. Lot 11 - Ontinyent-Xàtiva (canal 45 TL03V). [2016/5579]  
Antecedents  
  
I. Per resolució de data 1 de juliol de 2005, del conseller de Relacions Institucionals i Comunicació, publicada en el DOCV número 5042, de 5 juliol de 2005, es va convocar un concurs públic, mitjançant procediment obert, per a l'adjudicació de concessions per a l'explotació de programes del servei públic de la televisió digital terrestre amb cobertura local.  
II. La sentència de 18 de juliol de 2012, de la Secció Setena de la Sala Contenciosa Administrativa del Tribunal Suprem, va estimar el recurs de cassació número 5128/2008, interposat per Servicios de Difusión Tele Elx, SAU, declarant la nul·litat de la Resolució de 30 de gener de 2006, dictada pel conseller de Relacions Institucionals i Comunicació de la Generalitat Valenciana, per la qual es van adjudicar les concessions, així com de la Resolució de 12 d'abril de 2006, de la Sotssecretaria de la Presidència de la Generalitat, per delegació del president, que desestimava el recurs d'alçada interposat contra aquella.  
  
III. En execució de la mencionada sentència, mitjançant la Resolució de 12 de febrer de 2013, del conseller de Presidència i Agricultura, Pesca, Alimentació i Aigua (DOCV 6972, 25.02.2013), es va ordenar la retroacció del procediment al moment anterior al fet que la mesa de contractació formula la proposta d'adjudicació de les concessions, conservant les actuacions anteriors dutes a terme en el si d'aquest procediment, sense perjudici de salvaguardar les facultats que a la mesa de contractació li atorga la clàusula 16, lletra d, del plec de clàusules administratives que regeixen l'adjudicació.  
IV. De conformitat amb el que disposa la clàusula 24.4 del plec de clàusules administratives particulars, la mesa de contractació ha elevat, amb data 16 de juny de 2015, una proposta d'adjudicació de tots els lots del concurs segons l'informe tècnic elaborat, seguint els criteris objectius de valoració establerts en el plec de clàusules administratives particulars que regeixen la present convocatòria.  
V. El Servei de Contractació i Assumptes Generals de la Presidència ha emés un informe en el qual es fa constar que els licitadors proposats en el present lot han presentat, davant l'òrgan competent per a la seua tramitació, la documentació preceptiva establerta en la clàusula 24.5 del plec de clàusules administratives particulars, així com que no existixen més licitadors que reunisquen els requisits necessaris per a resultar adjudicataris del tercer programa convocat en aquesta demarcació i que, per tant, queda desert.  
En relació amb açò, cal indicar que la mercantil Televisión Comarcal de la Costera, SL, proposada com a adjudicatària per la mesa de contractació, en el lot 11 Ontinyent-Xàtiva (canal 45 TL03V), va canviar la seua denominació per la de Comarques Centrals Televisió, SL, com així es deixa constància en l'escriptura de data 29 de desembre de 2006, d'elevació a públic de determinats acords socials davant del notari de l'Il·lustre Col·legi de Notaris de València, Luis Miguel Delgado Tezanos.  
Així mateix, es constata que el licitador Punto 7 Servicios Auxiliares de Televisión, SL, no compleix amb el requisit exigit en l'article 20, lletra f del Text Refós de la Llei de Contractes de les Administracions Públiques aprovat pel Reial Decret Legislatiu 2/2000, de 16 de juny, aplicable a aquest supòsit, en virtut del que estableix la disposició transitòria primera tant de la Llei 30/2007, de 30 d'octubre, de Contractes del Sector Públic, com del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, i això per no trobar-se al corrent en el compliment de les obligacions tributàries o de seguretat social imposades per les disposicions vigents, per la qual cosa es troba en un dels supòsits de prohibició de contractar.  
VI. Per últim, es fa constar que les empreses proposades reuneixen els requisits establerts en l'article 25 de la Llei 7/2010, de 31 de març, General de la Comunicació Audiovisual, per a ser titular d'una llicència de comunicació audiovisual, i no s'hi dóna cap de les circumstàncies que impedeixen ser titular d'una llicència d'acord amb el que disposa l'article 26 de la dita llei.  
Als anteriors fets, s'apliquen els següents  
  
Fonaments de dret  
  
Primer. El present concurs va ser convocat a l'empara de la llavors legislació vigent en matèria de serveis de comunicació audiovisual i, en particular, del que disposa la Llei 66/1997, de 30 de desembre, de Mesures Fiscals, Administratives i d'Orde Social, la disposició addicional quaranta-quatre de la qual establia que, per a l'explotació dels serveis de televisió digital terrestre, considerats serveis públics, era necessari disposar del corresponent títol habilitant.  
  
Segon. D'acord amb l'article 13 de la Llei 41/1995, de 22 de desembre, de Televisió Local per Ones Terrestres, llavors vigent, la gestió indirecta del servei mitjançant concessió administrativa per particulars havia d'atorgar-se pel procediment de concurs públic, al qual resultaven d'aplicació les normes contingudes en el Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i d'altres que eren aplicables en aquell moment.  
Tercer. La Llei 7/2010, de 31 de març, General de la Comunicació Audiovisual (d'ara endavant, LGCA), legislació bàsica en la matèria, va establir un nou marc regulador de la comunicació audiovisual en el nostre ordenament jurídic. El nou règim descansa en el principi de liberalització de la prestació dels serveis de comunicació audiovisual que, d'acord amb l'article 22 de l'esmentada llei, es configuren, ja no com a serveis públics, sinó com a serveis d'interés general. D'aquesta manera, els ara nomenats serveis de comunicació audiovisual d'interés general es presten en règim de lliure competència, amb les restriccions derivades de la limitació de l'espectre radioelèctric i de la necessària protecció dels drets i interessos dels ciutadans. Així, quan aquests serveis es presten mitjançant ones hertzianes terrestres necessitaran llicència prèvia atorgada mitjançant concurs per l'autoritat audiovisual competent.  
  
Quart. Al present concurs li és aplicable el que disposa la disposició transitòria primera de la LGCA que estableix que els concursos d'adjudicació de concessions per a la gestió indirecta del servei d'interés general de radi i televisió d'àmbit estatal no resolts abans de l'entrada en vigor d'aquesta llei, continuaran la seua tramitació d'acord amb el procediment establert en la normativa vigent en el moment de la convocatòria del concurs, havent de procedir-se per l'autoritat competent, una vegada resolt el concurs, a transformar les concessions en llicències amb la vigència que s'hi preveu.  
Cinqué. De conformitat amb l'article 27.3 de la LGCA, l'acte d'atorgament de la llicència precisarà amb tota exactitud les condicions que tenen el caràcter d'essencials. En aquest sentit, cal destacar que el termini de vigència dels títols habilitants ha resultat modificat, passant dels deu anys establerts per a les concessions convocades en el present concurs, als quinze anys de vigència que la LGCA preveu per a les llicències, i que han de computar-se des de la data de transformació de les concessions.  
Sisé. L'article 43.2 de la Llei 1/2006, de 19 d'abril, de la Generalitat, del Sector Audiovisual, disposa que l'atorgament de les concessions administratives competeix al Consell de la Generalitat, i correspon l'impuls i la gestió del concurs públic al departament que tinga les competències en matèria audiovisual. Aquestes competències actualment estan assignades a la Presidència de la Generalitat conformement amb el que disposa l'article 12.2 de la Llei 5/1983, de 30 de desembre, del Consell, així com el Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat.  
No obstant això, el president de la Generalitat ha manifestat l'11 de febrer de 2016 la seua abstenció en el procediment per concórrer el que preveu l'article 28.2.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i la seua substitució per la vicepresidenta i consellera d'Igualtat i Polítiques Inclusives.  
En conseqüència, a proposta de la consellera d'Igualtat i Polítiques Inclusives i vicepresidenta del Consell, i d'acord amb el que disposa l'article 15.1 de la Llei 5/1983, de 30 de desembre, el Consell, previa deliberació, en la seua reunió de l'1 de juliol de 2016  
  
ACORDA  
  
Primer  
Apreciar, en la licitadora Punto 7 Servicios Auxiliares de Televisión, SL, la concurrència de la prohibició de contractar que s'arreplega en l'article 20, lletra f del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, que és d'aplicació en virtut del que disposa la disposició transitòria primera de la Llei 30/2007, de 30 d'octubre, de Contractes del Sector Públic, i en la disposició transitòria primera del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre.  
  
Segon  
Adjudicar, per tant, les concessions per a l'explotació de tres programes de televisió digital terrestre amb cobertura local, corresponents al lot 11, demarcació de Ontinyent-Xàtiva, canal 45 referència TL03V, a favor d'aquests licitadors:  
- Editorial Prensa Valenciana, SA.  
- Comarques Centrals Televisió, SL.  
- Comarcas Interior Televisión, SL.  
  
Tercer  
Transformar les concessions adjudicades en llicències per a la prestació del servei de comunicació audiovisual televisiva, que tindran una duració de quinze anys des de la data de formalització en document administratiu del contracte de concessió, prorrogables de forma automàtica pel mateix termini, sempre que es complisquen els requisits establerts en l'article 28 de la Llei 7/2010, de 31 de març, General de Comunicació Audiovisual.  
  
Quart  
Els llicenciataris estan obligats al compliment de les obligacions establertes en la Llei 7/2010, de 31 de març, General de Comunicació Audiovisual i tota altra normativa que resulte aplicable i queden vinculats, durant tot el període de vigència de les llicències, per les condicions incloses en el plec de clàusules administratives particulars i, singularment, al manteniment dels compromisos addicionals assumits en l'oferta presentada.  
  
Cinqué  
Aquest acord es publicarà en el Diari Oficial de la Comunitat Valenciana.  
  
Contra aquest acord, que posa fi a la via administrativa, es podrà interposar potestativament un recurs de reposició davant del Consell, en el termini d'un mes a comptar des de l'endemà de la seua notificació o publicació, de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació o publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, i això sense que puguen simultaniejar-se ambdós recursos i sense perjudici que s'utilitze qualsevol altra via que es considere oportuna.  
  
València, 1 de juliol de 2016  
  
La consellera secretària,  
MÓNICA OLTRA JARQUE